Imtella' Diċembru 14, 2021 - Aġġornata 14 Ta' Diċembru, 2021 5:50pm L-Uffiċċju Nazzjonali tal-Verifika, l-NAO, ikkonkluda li l-miri tan-negozjati li saru dwar il-konċessjoni tat-tliet sptarijiet ma ntlaħqux. Dan jirriżulta mit-tieni parti tar-rapport ta' verifika li tpoġġa fuq il-mejda tal-Kamra tad-Deputati llum wara nofsinhar dwar il-kuntratt li sar bejn il-Gvern u l-VGH. L-NAO iddeskriva wkoll bħala nuqqas serju l-fatt li Dr Konrad Mizzi naqas milli jaċċetta l-istediniet li saru mill-Uffiċċju, u qal li dan l-aġir jixhed nuqqas ta' responsabilità u governanza tajba minn ex Ministru li kellu rwol ċentrali f'dan il-proġett. L-Uffiċċju Nazzjonali tal-Verifika, l-NAO, esprima tħassib dwar il-proċess ta' negozjar li sar bejn il-Gvern u l-Vitals Global Healthcare, il-VGH. Skont l-NAO, il-konċessjoni tal-Isptar Ġenerali t'Għawdex, l-Isptar San Luqa u l-Isptar Karin Grech falliet milli tilħaq l-għanijiet tagħha, kemm fit-titjib tal-infrastruttura tas-saħħa, kif ukoll fil-klassifikazzjoni tal-konċessjoni u n-nefqa kapitali tal-VGH fuq il-proġett. Dan jirriżulta mit-tieni rapport imqiegħed fuq il-mejda tal-Kamra tad-Deputati mill-Awditur Charles Deguara dwar il-proċess ta' verifika li kompla għaddej mill-NAO dwar in-negozjati li wasslu għad-dħul fil-konċessjoni, il-qafas kuntrattwali u l-implimentazzjoni tiegħu sat-trafseriment lil Steward Health Care. F'dan ir-rapport jingħad li l-NAO tinsab imħassba minħabba n-nuqqas ta' dokumentazzjoni miżmuma, il-perspettivi konfliġġenti ta' dawk involuti, u n-nuqqas ta' attendenza mill-ex Ministru Konrad Mizzi f'diversi laqgħat li l-Uffiċċju Nazzjonali tal-Verifika stiednu għalihom biex jieħu sehem f'dan il-proċess. Infatti, l-NAO irrimarka li dan huwa nuqqas serju u ntqal li jixhed falliment fir-responsabilità u l-governanza tajba minn ex Ministru li kellu rwol ċentrali f'din il-konċessjoni minħabba li kien inkarigat minn proġett ta' importanza nazzjonali. Jirriżulta wkoll, skont l-NAO, li n-nuqqasijiet li seħħew wasslu għal kuntest ideali biex il-VGH tisfrutta d-dgħufijiet tal-Gvern tant li wasslet għall-konċessjoni li ma setgħetx titwettaq, baqgħet sfida impossibbli u żviluppat f'sitwazzjoni irreparabbli għall-Gvern. Intqal li n-nuqqas t'azzjoni mill-Gvern wasslet biex ir-rappreżentanti governattivi, minn wara dahar il-Kabinett, approvaw diversi waivers għall-bżonn li jingħata l-finanzjament, u b'hekk intqal li dan l-aġir ikompli jsostni l-falliment fil-konċessjoni tat-tliet sptarijiet. Punti oħra identifikati mill-NAO jitrattaw it-tnaqqis fis-servizzi tas-saħħa li kellhom jingħataw mill-VGH mingħajr tibdil fil-kumpens dovut, żieda fis-sodod għall-użu mill-Gvern, diskrepanza fir-riżorsi allokati lill-VGH mill-Gvern u l-ħlas li kellu jiġi rkuprat. Jirriżulta li d-diskrepanza li nħolqot tħallset minn fondi pubbliċi. Fil-konklużjonijiet tiegħu, l-Awditur Ġenerali qal li huwa mħasseb ukoll minħabba n-nuqqas ta' qbil bejn il-perjodu ta' konċessjoni ta' 30 sena u t-titolu ta' 99 sena mogħti fuq is-siti, u jekk il-Gvern hux se jilħaq il-benefiċċji ekonomiċi permezz tat-turiżmu mediku. It-tielet parti ta' dan il-proċess ta' verifika, dwar it-trasferiment lil Steward Health Care, għad trid tiġi indirizzata f'rapport ieħor. Aġġornat bir-reazzjoni tal-Partit Nazzjonalista Il-Partit Nazzjonalista qal li l-ftehim ma' Vitals kien maħsub biex ifalli. Dan intqal fil-Parlament mill-Kap tal-Oppożizzjoni Bernard Grech waqt id-dikjarazzjoni tal-vot għall-budget allokat lill-Ministeru tas-Saħħa. Il-Kap tal-Oppożizzjoni qal li f'dan il-budget il-gvern qed jerġa' jalloka €69 miljun fis-sena fuq kuntratt li l-Awditur Ġenerali stess qed jgħid li sar bi ksur tal-liġi. Dr Grech sejjaħ l-allokazzjoni ta' iktar miljuni ta' ewro f'kuntratt bħala att gravi politikament u legalment, li sostna l-parlament għandu obbligu jevita għax ma jridx li l-poplu jkompli jinsteraq.